text: Hash-produktion udløser eksplosion i Kolding
  19 juli 2012 kl. 06.45
  Flere ruder blev blæst ud af en lejlighed, da en ung mand prøvede at fremstille hash.
  Det gik helt galt for en 19-årig mand i Kolding, da han onsdag eftermiddag forsøgte at fremstille hash i en lejlighed i Tvedvej.
  I køkkenet havde den unge mand gang i fem flasker med lightergas, mens han prøvede at udvinde stoffet THC af nogle tørrede cannabisplanter. THC er det euforiserende stof i hash.
  - Gassen har samlet sig i køkkenet på grund af manglende udluftning, og så er der sket en eksplosion og en mindre brand. Vi formoder, at en gnist fra køleskabet har antændt gassen, siger vagtchef Hans Hoffensetz fra Sydøstjyllands Politi.
  Eksplosionen var så kraftig, at flere ruder i lejligheden blev blæst ud. Den unge mand slap dog billigt.
  - Han har fået mindre brandsår på armen og svedet sit pandehår og sine øjenbryn, fortæller vagtchefen.
  Den 19-årige blev efterfølgende behandlet for sine skader på Kolding Sygehus. Den uheldige hash-producent lånte lejligheden, mens ejeren var på ferie.
  